Document ID: 32013D0455

DECIZIA CONSILIULUI
din 9 iulie 2013
privind poziția care urează să fie adoptată, în numele Uniunii Europene, în cadrul comitetului mixt instituit prin Acordul între Comunitatea Europeană și Principatul Monaco privind aplicarea anumitor acte comunitare pe teritoriul Principatului Monaco
(2013/455/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207, coroborat cu articolul 218 alineatul (9),
având în vedere Decizia 2003/885/CE a Consiliului din 17 noiembrie 2003 referitoare la încheierea Acordului privind aplicarea anumitor acte comunitare pe teritoriul Principatului Monaco (1), în special articolul 3 alineatul (2),
având în vedere propunerea Comisiei Europene,
întrucât:
(1)
Acordul între Comunitatea Europeană și Principatul Monaco privind aplicarea anumitor acte comunitare pe teritoriul Principatului Monaco (2) (denumit în continuare „acordul”) a intrat în vigoare la 1 mai 2004.
(2)
Articolul 1 alineatul (1) din acord prevede faptul că anexa la acord se modifică de către comitetul mixt instituit prin acord pentru a asigura aplicarea pe teritoriul Principatului Monaco a actelor Uniunii care intră în domeniul de aplicare al acordului.
(3)
De la intrarea în vigoare a acordului, Uniunea a adoptat o serie de acte care intră în domeniul de aplicare al acestuia, iar unele acte care figurează în anexă au fost abrogate. Prin urmare, se impune actualizarea anexei pentru a include noile acte și pentru a elimina actele care au fost abrogate. De asemenea, se impune includerea în anexă a actelor care intră în domeniul de aplicare al acordului, dar care în prezent nu sunt menționate în aceasta, inclusiv Directiva 2002/98/CE a Parlamentului European și a Consiliului din 27 ianuarie 2003 privind stabilirea standardelor de calitate și securitate pentru recoltarea, controlul, prelucrarea, stocarea și distribuirea sângelui uman și a componentelor sanguine (3) și Directiva 2004/23/CE a Parlamentului European și a Consiliului din 31 martie 2004 privind stabilirea standardelor de calitate și securitate pentru donarea, obținerea, controlul, prelucrarea, conservarea, stocarea și distribuirea țesuturilor și a celulelor umane (4), deoarece anumite prevederi ale acestora se aplică în cazul fabricării de medicamente.
(4)
Poziția Uniunii în cadrul comitetului mixt ar trebui să se bazeze pe proiectul de decizie anexat,
ADOPTĂ PREZENTA DECIZIE:
Articolul 1
Poziția care urmează să fie adoptată, în numele Uniunii Europene, în cadrul comitetului mixt instituit prin Acordul între Comunitatea Europeană și Principatul Monaco privind aplicarea anumitor acte comunitare pe teritoriul Principatului Monaco se bazează pe proiectul de decizie a comitetului mixt, anexat la prezenta decizie.
Modificările de ordin tehnic aduse acestui proiect de decizie pot fi acceptate de reprezentanții Uniunii în cadrul comitetului mixt fără a fi necesară o altă decizie a Consiliului.
Articolul 2
Decizia comitetului mixt se publică în Jurnalul Oficial al Uniunii Europene.
Articolul 3
Prezenta decizie intră în vigoare la data adoptării.
Adoptată la Bruxelles, 9 iulie 2013.

Labels: 1
5
0
18
15